**Εμπορικό & Βιομηχανικό Επιμελητήριο Θεσσαλονίκης**

Σεπτέμβριος 2024

**ΒΑΡΟΜΕΤΡΟ ΕΒΕΘ**

**Palmos Analysis PC**

**“ΒΑΡΟΜΕΤΡΟ ΕΒΕΘ” (Executive Summary)**

Το Εμπορικό και Βιομηχανικό Επιμελητήριο Θεσσαλονίκης, στο πλαίσιο της δι­αρ­κούς προ­σπά­­­θειας που καταβάλλει για την πληρέστερη πληροφόρηση και ενη­μέρωση, τόσο του ε­πι­χει­­­ρηματικού κόσμου και των φορέων (κρατικών ή μη) της πόλης της Θεσσαλονίκης, όσο και των κατοίκων της, συνεχίζει την περιο­δι­κή διεξαγωγή Έρευνας Οικονομικής Συγκυρίας –σε επίπεδο Νομού Θεσσαλο­νί­κης – που αφορά επιχειρήσεις των τεσσάρων τομέων της οι­κο­­νομίας και κατα­να­λωτές.

Η Έρευνα Οικονομικής Συγκυρίας του Νομού Θεσσαλονίκης (**“Βαρόμετρο ΕΒΕΘ”**) δι­ε­ξά­γε­ται **δύο φορές το χρόνο, κατά το 2ο 15νθήμερο των μηνών Μαρ­τίου και Σεπτεμβρίου**, σε συ­­νολικό δείγμα **1.500 ερωτώμενων** (800 επιχειρή­σε­ων και 700 κατανα­λωτών). Η έρευ­να κα­λύπτει και τους τέσσερις τομείς της οι­κο­νομίας (βιομηχα­νία –μεταποίηση, υπηρεσίες, λι­α­­νι­κό εμπόριο και κατασκευ­ές).

Η έρευνα για το “**Βαρόμετρο ΕΒΕΘ”** διεξάγεται με τηλεφωνικές συνεντεύξεις με τους υπευ­θύνους των επιχειρήσεων (Γενικούς Διευθυντές ή Διευθυντές Οικο­νο­μι­κών ή Διευθυντές Πω­­λήσεων ή τους ιδιοκτήτες, αν πρόκειται για μικρότερες επι­χειρήσεις) με τη χρήση των ερω­τηματολογίων που χρησιμοποιούνται α­πό το Ίδρυμα Οικονομικών και Βιομηχα­νι­κών Ερευνών (ΙΟΒΕ) και την Ευρω­παϊκή Ένωση (DG ECFIN), προκειμένου τα αποτελέσματα να εί­ναι συγκρίσιμα με τις αντίστοιχες έρευνες που διεξάγονται σε Εθνικό (ΙΟΒΕ) και Ευ­ρω­παϊκό (DG ECFIN) επίπεδο.

# ΕΡΕΥΝΑ ΚΑΤΑΝΑΛΩΤΩΝ

Ο **“Δείκτης Εμπιστοσύνης Καταναλωτών”** υπολογίζεται με βάση τις προβλέψεις τους για τη γε­νικότερη οικονομική κατάσταση της χώρας, την οικονομική κατά­σταση του νοικοκυριού τους, την πρόθεση αποταμίευσης και την πρόβλεψη για την ανεργία. Διευκρινίζεται, ότι οι προ­βλέψεις κινού­νται στο διάστημα **+100** (ση­μαίνει ότι ό­λοι προβλέπουν αύξηση) έως **-100** (ση­μαίνει ότι όλοι προ­βλέπουν μείωση) και εμφα­νί­ζο­νται ως **διαφορές μεταξύ θετικών – αρ­­νη­­τικών απαντή­σε­ων**. Πιο συγκεκριμένα, αρ­νη­τική διαφορά σημαίνει ότι το ποσοστό αυ­τών που προ­βλέπουν μείωση ενός μεγέθους, είναι υψηλότερο του ποσοστού εκείνων που προσδο­κούν αύ­ξηση και αντίστροφα.

Σύμφωνα με τα στοιχεία της έρευνας, οι καταναλωτές στο Νομό Θεσσαλονίκης **εξακολουθούν να διακατέχονται από** **απαισιοδοξία, ελαφρώς αυξημένη σε σχέση με τον Μάρτιο 2024.** Έτσι,ο δεί­κτης κατανα­λω­τικής ε­μπι­­στο­­σύνης στο Νο­μό Θεσσαλονίκης διαμορφώνεται στις **-35 μονάδες**, **με πτώση 8 μονάδων σε σχέση με τον** **Μάρτιο 2024.**

*Η έρευνα καταγράφει μικρή επιδείνωση της καταναλωτικής εμπιστοσύνης στο Νομό Θεσσαλονίκης, όπως συμβαίνει και σε Εθνικό επίπεδο, ενώ σε Ευρωπαϊκό επίπεδο καταγράφεται μικρή περαιτέρω άνοδος σε σχέση με τον Μάρτιο 2024. Μάλιστα, σε Ευρωπαϊκό επίπεδο η καταναλωτική εμπιστοσύνη επανέρχεται σταδιακά στα επίπεδα που βρίσκονταν πριν το ξέσπασμα του πολέμου στην Ουκρανία τον Μάρτιο 2022. Η επιδείνωση που παρατηρείται, τόσο σε τοπικό όσο και σε Εθνικό επίπεδο, σε σχέση με το προηγούμενο εξάμηνο, βασίζεται κυρίως στην επιδείνωση των προσδοκιών για την εξέλιξη της οικονομικής κατάστασης, τόσο των ίδιων των νοικοκυριών, όσο και της χώρας γενικότερα το επόμενο 12μηνο. Στην βάση της επιδείνωσης των προσδοκιών, βρίσκεται η εκ νέου ενίσχυση της αίσθησης ακρίβειας στο ρεύμα και την ενέργεια, καθώς το ποσοστό όσων θεωρούν τους λογαριασμούς του ρεύματος φυσιολογικούς μειώνεται στο 29% (από 40% τον Μάρτιο 2024 και για πρώτη φορά μετά από συνεχή αύξηση στη διάρκεια των δύο τελευταίων ετών), ενώ αυξάνεται στο 62% (από το 51% τον Μάρτιο 2024).Παράλληλα, μετά την σημαντική αποκλιμάκωση της ανησυχίας για περαιτέρω αύξηση των τιμών που είχε παρατηρηθεί τον Μάρτιο 2024 (ο δείκτης για την εξέλιξη των τιμών στο επόμενο δωδεκάμηνο είχε μειωθεί στο +24 από +50 τον προηγούμενο Σεπτέμβριο 2023), ο προβληματισμός για περαιτέρω αύξηση των τιμών το επόμενο διάστημα επανακάμπτει (ο σχετικός δείκτης ανεβαίνει στο +37), συμβάλλοντας στην γενικότερη απαισιοδοξία.*

***Συνολικά, καταγράφεται μια μικρή επιδείνωση όλων των δεικτών που καταγράφουν το κλίμα μεταξύ των καταναλωτών.***

Ειδικότερα, οι Καταναλωτές του Νομού Θεσσαλονίκης αναφέρουν:

* Αρνητική αξιολόγηση της οικονομικής κατάστασης των νοικοκυριών για το διάστημα που προηγήθηκε και αυξημένη απαισιοδοξία για την πε­ραι­τέρω εξέλιξή της, σε σχέση με το προηγούμενο εξάμηνο. Συγκεκριμένα, **αυξάνεται σημαντικά το ποσοστό των νοικοκυριών που προβλέπουν επιδείνωση (50% από 42%) της κατάστασής τους και μειώνεται το ποσοστό όσων προβλέπουν βελτίωση ή σταθεροποίηση από το 52% στο 44%.**
* **Μειώνεται στο 7% από το 14% το ποσοστό όσων δηλώνουν ότι η γενική οικονομική κατάσταση της χώρας βελτιώθηκε πολύ ή αρκετά κατά το προηγούμενο 12μηνο**. Παράλληλα, **μειώνεται το ποσοστό όσων** **εκτιμούν ότι η γενική οικονομική κατάσταση της χώρας θα βελτιωθεί** κατά το επόμενο δωδεκάμηνο (11% έναντι αντίστοιχου ποσοστού 17% τον περασμένο Μάρτιο 2024).
* Η ακρίβεια και η αύξηση των τιμών καταναλωτή ήταν ιδιαιτέρως αισθητές κατά τη διάρκεια της χρονιάς που μας πέρασε από το σύνολο σχεδόν των καταναλωτών, ανεξαρτήτως οικονομικής κατάστασης, **ωστόσο στο τελευταίο εξάμηνο η αίσθηση αύξησης των τιμών ήταν ελαφρώς πιο ήπια**, καθώς αυξήθηκε ελαφρά το ποσοστό όσων θεωρούν ότι οι τιμές είτε παρέμειναν σταθερές, είτε αυξήθηκαν λίγο (αθροιστικά 15% έναντι 9% το περασμένο εξάμηνο). **Στον αντίποδα όμως, αυξάνεται το ποσοστό όσων θεωρούν ότι οι τιμές θα αυξηθούν με παρόμοιο ή μεγαλύτερο ρυθμό στο μέλλον** (από 53% τον Μάρτιο 2024 στο 63% σήμερα), αναζωπυρώνοντας την ανησυχία για την εξέλιξη των τιμών και συμβάλλοντας στο γενικότερο κλίμα απαισιοδοξίας μεταξύ των καταναλωτών.
* **Επιδείνωση καταγράφεται και σε σχέση με τις εκτιμήσεις των καταναλωτών για την εξέλιξη της ανεργίας**, καθώς **το 17% (αθροιστικά) θεωρούν πως** **το επίπεδο της ανεργίας θα μειωθεί «πολύ» ή «λίγο»** **(έναντι 24% τον Μάρτιο 2024), ενώ το 39% αναμένουν αύξηση (μικρή ή μεγάλη) της ανεργίας κατά το επόμενο εξάμηνο** (έναντι 33% τον Μάρτιο 2024).
* **Στασιμότητα – αλλά πάντα σε αρνητικό έδαφος – παρουσιάζει ο δείκτης αξιολόγησης της συγκυρίας για την πραγματο­ποί­ηση σημαντικών αγορών** (μόλις7% θεωρούν την συγκυρία κατάλληλη για σημαντικές αγορές, όπως έπιπλα, ηλεκτρικές/ηλεκτρονικές συσκευές κτλ, όσο και τον Μάρτιο 2024)**.** **Εικόνα μικρής επιδείνωσης καταγράφεται και στο δείκτη πρόθεσης για την πραγ­μα­τοποίηση τέτοιων αγορών στο μέλλον.**
* **Αποδυναμώνεται η πρόθεση για αποταμίευση** (16% σήμερα σε σχέση με 20% τον Μάρτιο 2024), ενώ **το επίπεδο όσων δηλώνουν ότι αποταμιεύουν εμφανίζει επίσης μικρή κάμψη** (23% από 26%).
* **Σχετικά σταθερή παραμένει η πρόθεση αγοράς αυτοκινήτου** στο Νομό Θεσσαλονίκης, με το 4% των καταναλωτών να δηλώνουν ότι είναι πολύ ή αρκετά πιθανό να πραγματοποιήσουν κάποια αγορά αυτοκινήτου (όσο περίπου και τον Μάρτιο 2024).
* **Σταθερή η πρόθεση αγοράς ή ανέγερσης σπιτιού για το επόμενο 12μηνο** (στο 2% έναντι 3% τον Μάρτιο 2024), ενώ σταθερή εμφανίζεται **η πρόθεση ανακαίνισης ή επισκευής-βελτίωσης σπιτιού για το επόμενο 12μηνο** (στο 12% όσο και τον Μάρτιο 2024).

# ΕΡΕΥΝΑ ΒΙΟΜΗΧΑΝΙΑΣ

**Ο “Δείκτης Επιχειρηματικών Προσδοκιών για τη Βιομηχα­νία” στο Νομό Θεσσαλονίκης εμφανίζει πτώση και περνάει ξανά σε ελαφρά αρνητικό έδαφος, συνεχίζοντας την ταλάντευσή του γύρω από την απόλυτη ουδετερότητα που καταγράφεται την τελευταία διετία, παραμένοντας, ωστόσο, στα υψηλότερα επίπεδα που καταγράφονται από την έναρξη των μετρήσεων του «Βαρόμετρου ΕΒΕΘ» το 2009.**

Έτσι, το ισο­ζύγιο θετικών – αρνητικών εκτι­μήσε­ων του **“Δείκτη Επιχειρηματικών Προσδο­κι­­­ών της Βιομηχανίας”** βρίσκεται πλέον στις **-3 μο­νάδες** στο Νομό Θεσσα­λο­νίκης, έναντι +4 τον Μάρτιο 2024. Πρέπει να σημειωθεί ότι ο συγκεκριμένος δείκτης **βρέθηκε στο χειρότερο επίπεδο τον Μάρτιο του 2020 από την καθιέρωση των μετρήσεων του Βαρόμετρου ΕΒΕΘ τον Μάρτιο του 2009**, **ενώ βρέθηκε τον Σεπτέμβριο του 2021 στο καλύτερο επίπεδο από την καθιέρωση των μετρήσεων του “Βαρόμετρου ΕΒΕΘ”**, ακολουθώντας αντίστοιχη πορεία των δεικτών τόσο σε Εθνικό, όσο και σε Ευρωπαϊκό επίπεδο.

Ειδικότερα, οι απόψεις **των βιομηχανιών του Νoμού Θεσσαλονίκης** συνοψίζονται στα ε­ξής:

* **Επιδεινώνονται οι εκτιμήσεις για την εξέλιξη της παραγωγής κατά το τελευταίο εξάμηνο** (+4 από +11 τον Μάρτιο 2024, οπότε και είχε καταγραφεί η υψηλότερη τιμή του δείκτη στην ιστορία των μετρήσεων του Βαρόμετρου ΕΒΕΘ), **ενώ και οι εκτιμήσεις για την εξέλιξη της παραγωγής στο άμεσο μέλλον αναφορικά με το Νομό Θεσσαλονίκης επιδεινώνονται σημαντικά, παραμένοντας, ωστόσο, σε θετικό έδαφος** (+20 έναντι +37 τον Μάρτιο 2024).
* Πραγματοποιείται αρκετά ικανοποιητικά η διαχείριση των αποθεμάτων και της παρα­γωγικής δυναμικότητας των βιομηχανιών. Παράλληλα, **η αξιολόγηση του τρέχοντος λειτουργικού επιπέδου παραγωγικής δυναμικότητας παραμένει κοντά στο υψηλότερο επίπεδο από την καθιέρωση των μετρήσεων του Βαρόμετρου ΕΒΕΘ** (75% έναντι 79% τον Μάρτιο 2024, που ήταν και η υψηλότερη τιμή του δείκτη από την καθιέρωση των μετρήσεων του «Βαρόμετρου ΕΒΕΘ»), όπως και **οι εξασφαλισμένοι μήνες παραγωγής βάσει παραγγελιών** (4,4 σήμερα έναντι 4,7 τον Μάρτιο 2024, επίσης στο υψηλότερο επίπεδο από την καθιέρωση των μετρήσεων του Βαρόμετρου ΕΒΕΘ).
* **Ενισχύονται σημαντικά οι εκτιμήσεις για το μέλλον** **σε σχέση με το** **επίπεδο των ε­ξα­γω­γών** (+30 από +16 το προηγούμενο εξάμηνο).
* **Παραμένουν σχεδόν σταθερές οι εκτιμήσεις για περαιτέρω αύξηση των τιμών** κατά το επόμενο εξάμηνο, ενώ **οι εκτιμήσεις για την εξέλιξη της απασχόλησης το επόμενο διάστημα παραμένουν σε υψηλό επίπεδο, (+18 από +19 τον Μάρτιο 2024, το υψηλότερο σημείο από την καθιέρωση των μετρήσεων του Βαρόμετρου ΕΒΕΘ)**.
* **Η έλλειψη εργατικού δυναμικού εμφανίζεται πλέον σταθερά στην 1η πλέον θέση ως ο κύριος περιοριστικός παράγοντας για την παραγωγή των επιχειρήσεων και μάλιστα με ενισχυμένο ποσοστό** (43% έναντι 39% το προηγούμενο εξάμηνο), ενώ **οι χρηματοοικονομικοί περιορισμοί και η περιορισμένη ζήτηση αναφέρονται εξ ίσου στην 2η θέση με 37% το καθένα.** (από 34% και 32% τον Μάρτιο 2024, αντίστοιχα).

1. **ΕΡΕΥΝΑ ΕΠΙΧΕΙΡΗΣΕΩΝ ΠΑΡΟΧΗΣ ΥΠΗΡΕΣΙΩΝ**

**Με μικρή πτώση και κοντά στο υψηλότερο επίπεδο από την έναρξη των μετρήσεων του Βαρόμετρου ΕΒΕΘ, καταγράφεται ο Δείκτης Επιχειρηματικών Προσδοκιών στον κλάδο των Υπηρεσιών**.

Πιο αναλυτικά, **ο σχετικός «Δείκτης Επιχειρηματικών Προσδοκιών» για τον τομέα των Υπηρεσιών καταγράφεται στο +20**, έναντι +27 το προηγούμενο εξάμηνο που ήταν και η υψηλότερη ιστορικά τιμή του δείκτη.

Ειδικότερα, οι **επιχειρήσεις παροχής υπηρεσιών του Νομού Θεσσα­λο­νί­κης** αναφέ­ρουν:

* **Θετική είναι η εικόνα** ως προς την **εξέλιξη της επιχειρηματικής τους κατάστασης** (στο +8 από +5 τον Μάρτιο 2024), ενώ **η αποτίμηση για την εξέλιξη της ζήτησης το εξάμηνο που μας πέρασε συνεχίζει να καταγράφεται σε υψηλό επίπεδο (+25), αν και με κάμψη σε σχέση με το υψηλότερο επίπεδο στην ιστορία του δείκτη όπου βρέθηκε το προηγούμενο εξάμηνο** (+38).
* **Πολύ θετικές εξακολουθούν να είναι οι προσδοκίες για την εξέλιξη της ζήτησης για το επόμενο εξάμηνο (+25), αν και σε χαμηλότερο επίπεδο από το υψηλότερο ιστορικά σημείο όπου βρέθηκαν το περασμένο εξάμηνο (+38).**
* Παρατηρούνται **θετικές εκτιμήσεις για την εξέλιξη της απασχόλησης στον κλάδο** **το επόμενο εξάμηνο (σχεδόν σταθερές σε σχέση με τον Μάρτιο 2024)**, ενώ **αναμένεται περαιτέρω άνοδος των τιμών για το επόμενο εξάμηνο**.

# ΕΡΕΥΝΑ ΕΠΙΧΕΙΡΗΣΕΩΝ ΛΙΑΝΙΚΟΥ ΕΜΠΟΡΙΟΥ

**Σχεδόν αμετάβλητο καταγράφεται το κλίμα επιχειρήσεις Λιανικού Εμπορίου** στο Νομό Θεσσαλονίκης σε σχέση με τον Σεπτέμβριο 2023, **με τον «Δείκτη Επιχειρηματικών Προσδοκιών για το Λιανικό Εμπόριο» να βρίσκεται σταθερά σε σχεδόν ουδέτερο έδαφος.**

Έτσι, το ισοζύγιο θετικών – αρνητικών εκτιμήσεων του «Δείκτη Επιχειρηματικών Προσδοκιών Λιανικού Εμπορίου» **βρίσκεται στο +1** (από +2 τον Μάρτιο 2024).

Ειδικότερα, οι απόψεις των **εμπορικών επιχειρήσεων του Νομού Θεσσα­λο­νί­κης** συ­νο­ψί­ζο­νται στα εξής:

* **Ενισχύεται σημαντικά** η αξιολόγηση της εξέλιξης των πωλήσεων για το εξάμηνο που πέρασε **(από το -15 τον Μάρτιο 2024 στο +1 σήμερα). Παραμένουν σε θετικό έδαφος αλλά επιδεινώνονται σημαντικά, οι εκτιμήσεις για τις πωλήσεις το επόμενο 6μηνο** (από +22 μονάδες τον Μάρτιο 2024 στις +3 μονάδες σήμερα). Επιπλέον, **οι εκτιμήσεις για την εξέλιξη των παραγγελιών το επόμενο εξάμηνο επιδεινώνονται αισθητά και περνούν σε αρνητικό έδαφος (από το +4 τον Μάρτιο 2024 στο -13 σήμερα).**
* **Προβλέπουν μικρή ενίσχυση της απασχόλησης στον κλάδο τους για το επόμενο διάστημα, ενώ εμφανίζεται κι εδώ η τάση για αυξήσεις τιμών** κατά το αμέσως επόμενο χρονικό διάστημα.

# ΕΡΕΥΝΑ ΚΑΤΑΣΚΕΥΩΝ

**Σταθερά σε θετικό έδαφος και κοντά στο υψηλότερο επίπεδο στην ιστορία των μετρήσεων του «Βαρόμετρου ΕΒΕΘ» που καταγράφηκε το προηγούμενο εξάμηνο, βρίσκεται ο Δείκτης Επιχειρηματικών στον κλάδο των Κατασκευών.**

Έτσι, το ισοζύγιο θετικών-αρνητικών εκτιμήσεων του «Δείκτη Επιχειρηματικών Προσδοκιών Κατασκευών» βρίσκεται στις **+9 μονάδες** στο Νομό Θεσσαλονίκης (έναντι +14 τον Μάρτιο 2024).

Ειδικότερα, οι απόψεις των **κατασκευαστικών επιχειρήσεων του Νομού Θεσσα­λο­νί­κης** συ­νο­­­ψίζονται στα εξής:

* Οι **εκτιμήσεις για την εξέλιξη της κατασκευαστικής δραστηριότητας κατά το προηγούμενο εξάμηνο παραμένουν σε υψηλό επίπεδο για 5ο συνεχόμενο εξάμηνο**, στις +34 μονάδες σήμερα (κοντά στο υψηλότερο σημείο από την έναρξη των μετρήσεων του «Βαρόμετρου ΕΒΕΘ» που είχε καταγραφεί τον περασμένο Μάρτιο 2024 στις +38 μονάδες).
* Καταγράφεται **σταθερότητα (κοντά στο υψηλότερο σημείο στην ιστορία των μετρήσεων του Βαρόμετρου ΕΒΕΘ) σχετικά με τα τρέχοντα επίπεδα παραγγελιών** στον κλάδο των Κατασκευών.
* Εξακολουθεί να καταγράφεται **ισχυρή θετική εκτίμηση εξέλιξης της απασχόλησης** στον κλάδο για το επόμενο 6μήνο (αν και ηπιότερα σε σχέση με τα προηγούμενα δύο εξάμηνα) και **ανοδική τάση στην** **εξέλιξη των τιμών** σε τοπικό επίπεδο. Περαιτέρω, **η έλλειψη εργατικού δυναμικού κυριαρχεί ως περιοριστικός παράγοντας για την κατασκευαστική δραστηριότητα των επιχειρήσεων του κλάδου (59% των σχετικών αναφορών)** και ακολουθούν οι χρηματοοικονομικοί περιορισμοί (45%), ενώ **η περιορισμένη ζήτηση αναφέρεται από το 17% των επιχειρήσεων (έναντι 12% το προηγούμενο εξάμηνο)**.

# ΒΑΡΟΜΕΤΡΟ ΕΒΕΘ – “AD HOC” ΕΡΩΤΗΣΕΙΣ ΚΑΤΑΝΑΛΩΤΩΝ

Στο πλαίσιο της αποτελεσματικότερης αξιοποίησης του **“Βαρόμετρου ΕΒΕΘ”**– ως ερευνη­τι­κού εργαλεί­ου– και για την πληρέστερη πληροφόρηση του επιχειρηματικού κόσμου του Νο­μού Θεσσαλονίκης, ενσωματώθηκαν στα ερωτηματολόγιά του “***ad-hoc*” *ερω­τήσεις.*** Τα ερωτήματα τέθηκαν με τέτοιο τρόπο (στο τέλος των τυποποιημένων ερωτη­μα­το­λο­γίων που χρη­σιμοποιεί το “Βαρόμετρο ΕΒΕΘ”), ώστε να διασφαλίζεται η συνέχεια και η εγκυρό­τητα των αποτελεσμάτων του.

* **Λογαριασμοί ηλεκτρικού ρεύματος**

Ενισχύεται σημαντικά σε σχέση με τον Μάρτιο του 2024 το ποσοστό των νοικοκυριών που χαρακτηρίζουν τους λογαριασμούς του ηλεκτρικού ρεύματος υψηλούς και δηλώνουν ότι δυσκολεύονται στην αποπληρωμή τους (62% έναντι 51% το προηγούμενο εξάμηνο). Παράλληλα, μειώνεται στο 29% το ποσοστό των νοικοκυριών που δηλώνουν ότι οι λογαριασμοί ρεύματος είναι φυσιολογικοί και δεν αντιμετωπίζουν δυσκολία στην αποπληρωμή τους (από 40% τον Μάρτιο 2024).

* **Λογαριασμοί θέρμανσης**

Κι εδώ ενισχύεται σημαντικά σε σχέση με τον Μάρτιο του 2024 το ποσοστό των νοικοκυριών που χαρακτηρίζουν τους λογαριασμούς θέρμανσης υψηλούς και δηλώνουν ότι δυσκολεύονται στην αποπληρωμή τους (58% έναντι 50% το προηγούμενο εξάμηνο). Παράλληλα, φτάνει στο 6% το ποσοστό των νοικοκυριών που δηλώνουν ότι οι λογαριασμοί θέρμανσης είναι δυσβάσταχτοι και δεν είναι σε θέση να τους αποπληρώσουν (όσο περίπου και τον Μάρτιο 2024), ενώ κι εδώ το ποσοστό όσων θεωρούν τους λογαριασμούς θέρμανσης φυσιολογικούς και δεν δυσκολεύονται στην αποπληρωμή τους, μειώνεται από το 39% τον Μάρτιο του 2024 στο 31% σήμερα.

* **Fly Over – Μετρό**

Πάνω από 4 στους 10 καταναλωτές στο Νομό Θεσσαλονίκης (45%) δηλώνουν ότι έχουν επηρεαστεί «Πολύ» ή «Αρκετά» αρνητικά από τις εργασίες κατασκευής του υπερυψωμένου Περιφερειακού της Θεσσαλονίκης (Fly Over), στο ίδιο περίπου επίπεδο με την μέτρηση του Μαρτίου 2024 (43%).

Για περίπου 3 στους 4 καταναλωτές στο Νομό Θεσσαλονίκης (75%) η επικείμενη λειτουργία του Μετρό της πόλης δεν αναμένεται να αλλάξει κάτι στην καθημερινότητά τους, κατά δήλωσή τους. Το 13% αναφέρουν ότι θα επισκέπτονται συχνότερα το κέντρο της πόλης για αγορές, ενώ αντίστοιχο ποσοστό αναφέρουν ότι θα επισκέπτονται συχνότερα το κέντρο της πόλης για ψυχαγωγικές δραστηριότητες (πολιτισμός, εστίαση, διασκέδαση κτλ). Την μετακίνησή τους προς τις περιφερειακές αγορές της πόλης για αγορές προϊόντων δηλώνουν ότι θα εντείνουν το 6% των ερωτηθέντων, ενώ αντίστοιχο ποσοστό αναφέρουν ότι θα εντείνουν τις μετακινήσεις τους προς τις περιφερειακές αγορές της πόλης για ψυχαγωγικούς σκοπούς.

* **Επίσκεψη – Αξιολόγηση ΔΕΘ**

Το 17% των ερωτηθέντων αναφέρουν ότι επισκέφθηκαν την φετινή 88η Διεθνή Έκθεση Θεσσαλονίκης. Με βάση τα αποτελέσματα της απογραφής της ΕΛ.ΣΤΑΤ. του 2021 για τον μόνιμο πληθυσμό της Περιφερειακής Ενότητας Θεσσαλονίκης, ο αριθμός των κατοίκων του Νομού Θεσσαλονίκης που επισκέφθηκαν την 88η ΔΕΘ κατά δήλωσή τους, εκτιμάται σε περίπου 155.000 άτομα.

Η πλειοψηφία όσων επισκέφθηκαν την 88η ΔΕΘ αναφέρουν ότι επισκέφθηκαν περίπτερα ιδιωτικών επιχειρήσεων (προϊόντα και υπηρεσίες) σε ποσοστό 65%, το 56% επισκέφθηκαν περίπτερα ξένων χωρών και το 54% περίπτερα Δημοσίων φορέων και οργανισμών. Επιπλέον, το 46% δηλώνουν ότι επισκέφθηκαν πολιτιστικές εκδηλώσεις και συναυλίες και το 39% τις μονάδες εστίασης που λειτούργησαν στους χώρους της ΔΕΘ (εστιατόρια/ καντίνες και καφέ).

Για περίπου 2 στους 3 καταναλωτές στον Νομό Θεσσαλονίκης (64%), η ΔΕΘ θεωρείται «Πολύ» ή «Αρκετά» σημαντική για την Θεσσαλονίκη, ενώ μόλις το 18% των ερωτηθέντων θεωρούν ότι ο θεσμός είναι «Καθόλου» ή «Λίγο» σημαντικός για την πόλη.

# ΒΑΡΟΜΕΤΡΟ ΕΒΕΘ – “AD HOC” ΕΡΩΤΗΣΕΙΣ ΕΠΙΧΕΙΡΗΣΕΩΝ

Στο πλαίσιο της αποτελεσματικότερης αξιοποίησης του **“Βαρόμετρου ΕΒΕΘ”**– ως ερευνη­τι­κού εργαλεί­ου– και για την πληρέστερη πληροφόρηση του επιχειρηματικού κόσμου του Νο­μού Θεσσαλονίκης, ενσωματώθηκαν στα ερωτηματολόγιά του “***ad-hoc*” *ερω­τήσεις.*** Τα ερωτήματα τέθηκαν με τέτοιο τρόπο (στο τέλος των τυποποιημένων ερωτη­μα­το­λο­γίων που χρη­σιμοποιεί το “Βαρόμετρο ΕΒΕΘ”), ώστε να διασφαλίζεται η συνέχεια και η εγκυρό­τητα των αποτελεσμάτων του.

* **Αξιολόγηση μέτρων – εξαγγελιών Πρωθυπουργού στην 88η ΔΕΘ**

Η κατάργηση 15 χρονοβόρων γραφειοκρατικών διαδικασιών με στόχο τη μείωση του διοικητικού βάρους σε εξαγωγικές επιχειρήσεις αποτιμάται ως το πιο σημαντικό από τα μέτρα για την στήριξη των επιχειρήσεων που εξήγγειλε ο Πρωθυπουργός στην 88η ΔΕΘ, καθώς χαρακτηρίζεται ως «Πολύ» η «Αρκετά» σημαντικό μέτρο από το 66% των επιχειρήσεων που συμμετείχαν στην έρευνα. Ακολουθει η κατάργηση από το 2025 του τέλους επιτηδεύματος για ελεύθερους επαγγελματίες και ατομικές επιχειρήσεις (59%), η ίδρυση νέου Εθνικού Επενδυτικού Ταμείου με κεφάλαια 300 εκατομμυρίων ευρώ για παροχή κινήτρων για επενδύσεις σε τομείς με υψηλή προστιθέμενη αξία (52%) και η υποχρεωτική ασφάλιση για φυσικές καταστροφές κάθε επιχείρησης με ετήσιο κύκλο εργασιών άνω των 500.000 ευρώ ώστε να μπορεί να αποζημιώνεται (50%). Στον αντίποδα, χαμηλότερα από πλευράς σημασίας αξιολογούνται ο περιορισμός στις 100.000 ευρώ του ελαχίστου κεφαλαίου εταιρίας που προκύπτει από μετασχηματισμό μικρότερων (23%), η χορήγηση Golden Visa σε όσους επενδύουν πάνω από 250.000 σε start-up επιχειρήσεις (27%) και η μείωση ασφαλιστικών εισφορών από την 1η Ιανουαρίου 2025 κατά 1% αντί για 0,5% που είχε ανακοινωθεί αρχικά (35%).

Επιπλέον, η πλειοψηφία των επιχειρήσεων αξιολογούν μάλλον ουδέτερα τα μέτρα-εξαγγελίες του Πρωθυπουργού στην 88η ΔΕΘ από πλευράς αποτελεσματικότητας (39% ούτε πολύ/ούτε λίγο αποτελεσματικά, 24% πολύ/αρκετά αποτελεσματικά και 34% λίγο/καθόλου αποτελεσματικά. Στο επίπεδο της επάρκειας των μέτρων/εξαγγελιών υπερισχύουν μάλλον οι αρνητικές κρίσεις των θετικών (48% καθόλου/λίγο επαρκή, 33% ούτε πολύ/ούτε λίγο επαρκή και 15% πολύ/αρκετά επαρκή).

* **Ελλείψεις πρώτων υλών**

Συνολικά σχεδόν 1 στις 4 επιχειρήσεις (26%) στο Νομό Θεσσαλονίκης διαπιστώνουν προβλήματα ελλείψεων πρώτων υλών ή προϊόντων στην αγορά (περίπου όσο και τον Μάρτιο 2024), είτε σε μικρό βαθμό (17%) είτε σε μεγάλο βαθμό (9%).

* **Σημαντικότερα Προβλήματα**

Το υψηλό κόστος φορολογίας ενισχύεται και παραμένει στην πρώτη θέση των αναφορών για τα δύο σημαντικότερα προβλήματα που αντιμετωπίζουν οι επιχειρήσεις στον Νομό Θεσσαλονίκης (41% έναντι 37% τον Μάρτιο 2024). Το υψηλό κόστος ενέργειας και καυσίμων ανεβαίνει πάλι στη 2η θέση (27% έναντι 25% τον Μάρτιο 2024), ενώ στην 3η θέση βρίσκεται το κόστος πρώτων υλών/προϊόντων (22% έναντι 27% τον Μάρτιο 2024). Σχεδόν σταθερές είναι οι αναφορές στην περιορισμένη ζήτηση (15% έναντι 16% τον Μάρτιο 2024) και στην ρευστότητα (12% έναντι 15% τον περασμένο Μάρτιο). Επισημαίνεται, ότι το υψηλό εργατικό κόστος (μισθολογικό και μη μισθολογικό) αναφέρεται σήμερα αθροιστικά από το 20% των επιχειρήσεων, έναντι αθροιστικού ποσοστού 19%, τον Μάρτιο 2024, 13% τον Σεπτέμβριο 2023 και 12% τον Μάρτιο 2023. Ανά τομέα δραστηριότητας, οι επιχειρήσεις στον τομέα του Εμπορίου αναφέρουν σε αυξημένα ποσοστά την περιορισμένη ζήτηση (21% έναντι 15% στο σύνολο των επιχειρήσεων) και την ρευστότητα (16% έναντι 12% στο σύνολο), οι επιχειρήσεις στον τομέα των Υπηρεσιών δίνουν έμφαση στο υψηλό κόστος φορολογίας (49% έναντι 41% στο σύνολο) και στα προβλήματα γραφειοκρατίας και διαδικασιών συναλλαγής με το Δημόσιο (26% έναντι 16% στο σύνολο), οι επιχειρήσεις στον τομέα των Κατασκευών αναφέρουν εντονότερα το υψηλό κόστος πρώτων υλών (31% έναντι 22% στο σύνολο) και τα προβλήματα γραφειοκρατίας και διαδικασιών συναλλαγής με το Δημόσιο (24% έναντι 16% στο σύνολο), ενώ οι επιχειρήσεις στο τομέα της Μεταποίησης/ Βιομηχανίας αναφέρουν κυρίως το υψηλό κόστος ενέργειας/καυσίμων (37% έναντι 27% στο σύνολο) και το υψηλό κόστος πρώτων υλών/προϊόντων (28% έναντι 22% στο σύνολο).

* **Μετρό - Flyover**

Περίπου 3 στις 4 επιχειρήσεις (74%) στον Νομό Θεσσαλονίκης θεωρούν ότι η επικείμενη λειτουργία του Μετρό Θεσσαλονίκης θα λειτουργήσει θετικά για την αγορά της πόλης, ενώ το 21% αναφέρουν ότι δεν θα έχει ιδιαίτερη επίπτωση. 3 στις 4 επιχειρήσεις (73%) επίσης, αναφέρουν ότι έχουν βιώσει δυσκολίες ή αρνητικές επιπτώσεις από τις μέχρι σήμερα εργασίες κατασκευής του Flyover στον Περιφερειακό αυτοκινητόδρομο της Θεσσαλονίκης, με το μεγαλύτερο ποσοστό (83%) να καταγράφεται μεταξύ των επιχειρήσεων στον τομέα των Κατασκευών.

**ΠΑΡΑΡΤΗΜΑ**

**ΣΗΜΑΝΤΙΚΗ ΜΕΘΟΔΟΛΟΓΙΚΗ ΣΗΜΕΙΩΣΗ ΓΙΑ ΤΟ ΒΑΡΟΜΕΤΡΟ ΕΒΕΘ – ΜΑΡΤΙΟΣ/ ΣΕΠΤΕΜΒΡΙΟΣ 2020 και ΜΑΡΤΙΟΣ 2021**

*Οι πρωτογενείς έρευνες σε καταναλωτές και επιχειρήσεις στο Νομό Θεσσαλονίκης, στις οποίες βασίζονται οι δείκτες του Βαρόμετρου ΕΒΕΘ του Μαρτίου 2020,* ***διεξήχθησαν εν μέσω της κρίσης από την επιδημία του κορωνοϊού****. Συγκεκριμένα,* ***η έρευνα σε καταναλωτές διεξήχθη******μεταξύ 23 Μαρτίου και 1 Απριλίου 2020,*** *ενώ* ***η έρευνα σε επιχειρήσεις διεξήχθη μεταξύ 23 Μαρτίου και 7 Απριλίου 2020.*** *Κατά την χρονική αυτή περίοδο είχαν ενεργοποιηθεί και επιβληθεί όλα τα περιοριστικά μέτρα για την αντιμετώπιση της επιδημίας του κορωνοϊού, τόσο σε σχέση με την αναστολή λειτουργίας επιχειρήσεων και δημόσιων οργανισμών/φορέων, όσο και σε σχέση με τον περιορισμό των μετακινήσεων των πολιτών.* ***Συνεπώς, οι δείκτες του Βαρόμετρου ΕΒΕΘ για τον Μάρτιο 2020 αποτυπώνουν πλήρως το καταναλωτικό και επιχειρηματικό κλίμα εν μέσω της κορύφωσης της κρίσης λόγω της επιδημίας και του lockdown που είχε επιβληθεί στην οικονομική και κοινωνική ζωή του τόπου.*** *Παράλληλα, οι αντίστοιχες πρωτογενείς έρευνες σε καταναλωτές και επιχειρήσεις στο Νομό Θεσσαλονίκης στις οποίες βασίζονται οι δείκτες του Βαρόμετρου ΕΒΕΘ για τον Σεπτέμβριο 2020, διεξήχθησαν εν μέσω της εξέλιξης του δεύτερου κύματος της πανδημίας του κορωνοϊού στη χώρα, στο χρονικό διάστημα δηλαδή μεταξύ 22 και 30 Σεπτεμβρίου 2020. Τέλος, οι πρωτογενείς έρευνες σε καταναλωτές και επιχειρήσεις στις οποίες βασίζονται οι δείκτες του Βαρόμετρου ΕΒΕΘ για τον Μάρτιο 2021, διεξήχθησαν εν μέσω της εξέλιξης του τρίτου κύματος της πανδημίας του κορωνοϊού στην Ελλάδα,* ***το χρονικό διάστημα 22 – 31 Μαρτίου 2021 για τους καταναλωτές*** *και* ***το χρονικό διάστημα 30 Μαρτίου – 8 Απριλίου 2021*** *για τις επιχειρήσεις, χρονικό διάστημα κατά το οποίο εξακολουθούσαν να ισχύουν οι περιορισμοί στην μετακίνηση των πολιτών, η αναστολή λειτουργιάς του λιανεμπορίου και οι υποχρεωτική εφαρμογή εναλλακτικών μορφών εργασίας, όπως η τηλεργασία σε μεγάλο μέρος του δημόσιου και του ιδιωτικού τομέα.* ***Συνεπώς, οι δείκτες του Βαρόμετρου ΕΒΕΘ εξακολούθησαν να αντικατοπτρίζουν τις σοβαρές συνέπειες από την συνεχιζόμενη οικονομική κρίση που δημιούργησε η πανδημία του κορωνοϊού στην Ελλάδα αλλά και παγκοσμίως.***

*Οι Εθνικοί δείκτες, καταγράφονται από τις έρευνες οικονομικής συγκυρίας που διεξάγει το Ίδρυμα Οικονομικών και Βιομηχανικών Ερευνών (ΙΟΒΕ) και οι οποίες αποτελούν μέρος του κοινού εναρμονισμένου προγράμματος που χρηματοδοτείται από την Ευρωπαϊκή Ένωση (DG ECFIN), τα δε αποτελέσματά τους χρησιμοποιούνται για τον υπολογισμό του δείκτη οικονομικού κλίματος σε Ελλάδα και στις υπόλοιπες ευρωπαϊκές χώρες. Με βάση την ανακοίνωση του ΙΟΒΕ για τους Εθνικούς δείκτες για τον Μάρτιο 2020,* ***«επισημαίνεται ότι ένα μέρος της πρωτογενούς έρευνας πραγματοποιήθηκε πριν την επιβολή των μέτρων παύσης της δραστηριότητας σε συγκεκριμένους κλάδους και ένα μεγαλύτερο τμήμα αυτής πριν την εφαρμογή μέτρων περιορισμού της κυκλοφορίας των πολιτών. Συνεπώς, η πορεία του δείκτη δεν ενσωματώνει απόλυτα το εύρος των εξελίξεων που έλαβαν χώρα τον Μάρτιο. Με αυτό το δεδομένο, είναι πιθανή μια περαιτέρω, ενδεχομένως ισχυρότερη, επιδείνωση των προσδοκιών και συνολικά του κλίματος στους προσεχείς μήνες»****.*

*Με βάση τα παραπάνω, είναι σημαντικό να ληφθεί υπόψη ότι η χρονική διαφορά, έστω των λίγων ημερών, μεταξύ της πρωτογενούς έρευνας που τροφοδοτεί τους Εθνικούς και Ευρωπαϊκούς δείκτες και της αντίστοιχης του Βαρόμετρου ΕΒΕΘ που τροφοδοτεί τους δείκτες σε επίπεδο Νομού Θεσσαλονίκης,* ***τους******καθιστά μη συγκρίσιμους μεταξύ τους για τον Μάρτιο 2020, καθώς μεσολάβησαν οι εξελίξεις της κρίσης του κορωνοϊού, τόσο στην Ελλάδα όσο και σε μια σειρά από χώρες της Ευρωπαϊκής Ένωσης.***